Mungdan hte amyu a matu asak ap nawng mat wa sai myit rum share shagan ni hte mungdan a magam bungli a majaw tai hpyen wa a lata hta asak ap nawng mat wa sai mungchying mungshawa ni hpe hkungga, masat masa ai Share Shagan Masat nhtoi lamang hpe Wunpawng mungdan shara shagu kaw galaw nga ai rai nna Laiza muklum Sinpraw Majoi Gawknu kaw mung August (10)ya jahpawt hkying 9:00Am hta galaw la lu sai re.
KIO tingyang Up a Share Shagan ninghtoi shatsam mungga hpe Laiza muklum Uphkang Du Slgkb Sabaw La Zau hti shalai ai hta Shanglawt magam gun ni yawng share shagan ni a tsawm htap ai myit masa, magrau grang ai myit marai, mungdan hte amyu a ntsa sadi dung ai myit jasat, ningtawn ai zai ladat ni hpe kasi kamang la nhtawm tinang gun hpai nga ai Shanglawt Magam bungli hta padang dip ginchyum dat kaja hkra shakut shaja ra ai lam, mungga kaw na na chye lu ai.
Asak ap nawng mat sai share shagan ni hpe hkungga jaw ai masat masa hku nna KIO asuya rung ni jawngni pat ai hte Amyusha Dawn Hkawn , Hpyen Dap Dawng Hkawn ni hpe mung shadaw ka-ang kaw shayu hkungga masat masa jaw ai lam galaw ai.
Share Shagan Masat nhtoi hpe Ningbaw Kaba GOC Lahtaw Zau Seng hkrat sum ai nhtoi 1975 August (10) ya hpe lakap la nna Amyu, Mungdan a matu asak ap nawng mat sai Share shagan yawng a matu myit dum hkungga ai masat nhtoi rai nga ai.
Ndai Masat Nhtoi hpe Laiza muklum kaw sha n-ga, Ginwang Ginjaw , Ginwang Shara Shagu hte mare buga ni hkan mung galaw nna KIO Tingnyang Up a shatsam mungga madat hkamla akyuhpyi ai lam galaw ai re hpe chye lu ai.
kac_Latn kac_Latn kac_Latn kac_Latn kac_Latn